Infoboks Island - Danmark UEFA Nations League A Gruppe 2 (11/10) YouBet 3,60 3,50 2,00

Christian Eriksen medgiver, at Danmark skal spille bedre mod Australien, end det var tilfældet mod Peru. Men han har intet imod at spille grimt, hvis det giver en sejr.

Danmark spillede ikke nogen køn fodboldkamp, da det i VM-åbningen mod Peru endte med en 1-0-sejr.

Ifølge Åge Hareide og flere af spillerne var årsagen blandt andet, at der var nerver på - og at Peru overraskede en smule med sin aggressivitet.

Torsdag gælder det den anden kamp ved VM mod Australien, og danskerne er overbeviste om, at præstationen ikke bliver den samme som mod Peru - men ikke nødvendigvis kønnere.

- Jeg er ikke nervøs for, at det sker igen. Vi er professionelle nok til, at vi vil ud og gøre det bedre, og det kan vi også.

- Men hvis vi er nødt til at spille grimt, så spiller vi grimt, hvis det kan give en sejr, siger Christian Eriksen, som tror på, at nerverne er væk.

- Jeg tror, alle var enige om, at det ikke var den flotteste kamp, et dansk landshold har spillet, men det var tre point, vi havde brug for, og derfor tror jeg, vi kom hurtigt videre.

- Det har givet en befriende følelse, at det lykkedes efter så lang tids forberedelse. Det var en lille lettelse, som gjorde, at vi kan se frem mod næste kamp, siger Christian Eriksen.

Speciel stemning

Tottenham-stjernen er vant til at folde sig ud på en af de allerstørste fodboldscener, Premier League, men lørdagens oplevelse i Saransk, hvor peruvianerne fyldte nærmest hele stadion, gjorde alligevel indtryk.

- Det var fedt at gå ind på stadion, og stemningen var også helt speciel, siger Eriksen.

- Jeg tror ikke, der i Premier League er så meget larm i løbet af en hel kamp, som der var der, så respekt til Peru-fansene, siger Christian Eriksen.

Helt personligt leverede Christian Eriksen en mere ydmyg præstation, end han har gjort i det seneste lange stykke tid på landsholdet.

- Jeg er der 100 procent

De danske fodboldtilhængere skal dog ikke bekymre sig om, hvorvidt den nybagte far har hovedet andre steder end i Rusland, når han går på banen.

- Jeg er der 100 procent. Jeg føler mig rigtig godt tilpas. Jeg kunne ikke have det meget bedre, siger Eriksen.

Han slår fast, at den hektiske optakt, hvor han og kæresten Sabrina blev forældre kort tid inden slutrunden, ikke fylder noget nu.

- Det var nogle hæsblæsende dage. Hele opbygningen til, at vi skulle have et barn, kørte lidt af sporet, fordi det var op til VM, og fordi der var så meget fokus udefra.

- Vi fik dog lov til at være private om det, og vi fik tid til at gøre det, vi skulle, siger Eriksen og sender en tak til den forstående kæreste, som hele tiden har vidst, at han skulle til VM.

Christian Eriksen får mulighed for at bevise sig, når Danmark torsdag møder Australien.

nicolai@bold.dk